১৯৭১ সালের মহান মুক্তিযুদ্ধে লাখ লাখ বা কোটি কোটি বাঙালি প্রত্যক্ষভাবে বা পরোক্ষভাবে অংশগ্রহণ করেন। প্রথম থেকে নিয়ে নভেম্বরের শেষ পর্যন্ত, মুক্তিযোদ্ধারাই পাকিস্তান হানাদার বাহিনী ও তাদের দোসরদেরকে ব্যস্ত রাখেন। মুক্তিযোদ্ধাদের প্রশিক্ষণ দেয়া হয় ভারতের মাটিতে। মুক্তিযোদ্ধারা যুদ্ধ করে করে পাকিস্তানিদের কাছ থেকে অস্ত্র সংগ্রহ করে এটা সত্য, তবে শুধু ওই রূপ অস্ত্র দিয়েই যুদ্ধ পরিচালিত হয়নি। বিশেষত বিভিন্ন সেক্টরে এবং ফোর্সগুলোতে মুক্তিযোদ্ধাদের পোশাক, অস্ত্র, যানবাহন ইত্যাদি সরবরাহ করে ভারত সরকার। প্রায় এক কোটি বাঙালি ভারতের তিনটি প্রদেশ যথা পশ্চিমবঙ্গ, আসাম ও ত্রিপুরায় আশ্রয় গ্রহণ করে, তাদেরকে ভরণ-পোষণ দেয় ভারত সরকার। মুক্তিযোদ্ধাদেরকে এরূপ উদার সহযোগিতা দেয়া বা বাংলাদেশের স্বাধীনতার প্রশ্নে এরূপ অনুকূলীয় অবস্থান গ্রহণ করা আন্তর্জাতিক সম্পর্কের ইতিহাসে বিরল। ভারত যদি বাংলাদেশকে তথা মুক্তিযোদ্ধাগণকে এরূপ সহযোগিতা না দিত তাহলে কী হতো? অপর পক্ষে মুক্তিযোদ্ধাগণ তথা প্রবাসী বাংলাদেশ সরকার চিন্তাক্লিষ্ট ছিলেন যে, মুক্তিযুদ্ধ কত দিন চলবে বা চালানো সম্ভব হবে? এরূপ প্রেক্ষাপটে ভারত সিদ্ধান্ত নিয়েছিল প্রত্যক্ষভাবে বাংলাদেশের পাশে দাঁড়ানোর জন্য। তাই ডিসেম্বর ১৯৭১-এর প্রথম সপ্তাহে (৩ ডিসেম্বর) ভারত পাকিস্তানের বিরুদ্ধে যুদ্ধে লিপ্ত হয়। যেটা পূর্ব পাকিস্তান ছিল সেটাই তো ছিল বাংলাদেশ। অর্থাৎ বাংলাদেশকে পাকিস্তান বাহিনীর দখল থেকে মুক্ত করার নিমিত্তেই ভারত প্রত্যক্ষভাবে যুদ্ধে অংশগ্রহণ করা শুরু করে। যদি ভারত প্রত্যক্ষভাবে যুদ্ধে অংশগ্রহণ না করত তাহলে মুক্তিযুদ্ধ কত দিন চলত, এর উপকার এবং অপকার কী হতোÑ এই ধরনের প্রশ্নগুলোর উত্তর পাওয়া খুব কঠিন বা পেতে গেলেও দীর্ঘ আলোচনা প্রয়োজন।